<classify> WAKATI vyama kadhaa vya upinzani vikiwa vimetangaza kutoshiriki Uchaguzi wa Serikali za Mtaa Novemba 24 mwaka 2019, Serikali imetoa msimamo wake kwamba uchaguzi huo uko pale pale.Imevitaka vyama vya siasa kupeleka ratiba ya mikutano yao ya kampeni katika ofisi za wakuu wa polisi wa wilaya ili kupatiwa ulinzi.Hayo yalisemwa jijini Dar es Salaam jana na Katibu Mkuu wa Ofisi ya Rais Tawala za Mikoa na Serikali za Mitaa Tamisemi, Joseph Nyamuhanga kwa niaba ya serikali wakati akizungumzia uzinduzi wa kampeni za uchaguzi huo unaanza nchini kote leo.Uchaguzi wa Serikali za Mtaa mwaka 2019 utafanyika Novemba 24 mwaka huu kama ambavyo imeelezwa tangu mwanzo. Tunaomba vyama ambavyo vitashiriki kujiandaa na kampeni ambazo zinaanza leo, ushauri wetu kwa vyama hivyo ni kupeleka ratiba ya mikutano yao ya kampeni za uchaguzi huu kwa wakuu wa polisi wa wilaya ili wapatiwe ulinzi, amesema.Akifafanua kuhusu kampeni za uchagzi huo, alisema zitahitimishwa Novemba 23, siku moja kabla ya upigaji wa kura na zitahusisha vyama vyote vilivyobaki katika mchakato wa uchaguzi huo.Alisisitiza kuwa hakuna mpango wowote wa kusogeza wala kufuta uchaguzi huo, kama ilivyoombwa na baadhi ya vyama vya siasa, vikiwemo vilivyoususia.Nyamuhanga alisema kampeni za uchaguzi huo, zinazoanza leo, zitafanyika katika maeneo yenye wagombea pekee.Kwamba kampeni hizo hazitahusu maeneo ambayo wagombea wake wamejitoa au kupita bila kupingwa, hali ambayo imefanya vituo vya kupiga kura kupungua kwa kiwango fulani kutoka vituo 110,000.Alisema kwa ujumla wagombea waliopita bila kupingwa katika mchakato wa uchaguzi huo nchi nzima ni 12,319 sawa na asilimia 55 ya wagombea wote waliokuwa wamejitokeza kuomba kuteuliwa.Aliisisitiza vyama vyote kufanya kampeni za kistaarabu. Wasimamizi wa uchaguzi, askari polisi na mgambo, wote wanapaswa kuwa katika sare kipindi chote cha kampeni hadi uchaguzi utakapofanyika ili kuondoa mkanganyiko wowote unaoweza kujitokeza, alisema Nyamuhanga.Alivitaka vyama vya siasa kuacha kutumia vikundi vya sungusungu na vinginevyo. Kwamba sheria itachukua mkondo wake, pale utekelezaji wa agizo hilo ukikiukwa.Nyamuhanga alisema maandalizi ya uchaguzi huo, yameshakamilika, ikiwemo wino maalumu utakaopakwa kidoleni baada ya kupiga kura na rakiri, itakayotumika kufungia masanduku baada ya kuhitimishwa kwa zoezi la kupiga kura.Katika hatua nyingine, vyama vya Alliance For Democratic Change ADC na Alliance For Africa Farmers Party AAFP, vimetangaza kushiriki uchaguzi huo kwa kudai havioni sababu yoyote ya wao kujitoa.Hatua hiyo imekuja siku moja baada ya vyama vya Tanzania Labour TLP na National Reconstruction NRA kutangaza kushiriki mchakato wa uchaguzi huo kama ilivyopangwa, vikidai kuwa kufanya hivyo ni kuitendea haki demokrasia iliyopo nchini.Katibu Mkuu wa ADC, Doyo Hassan Doyo alisema chama chao kitashiriki uchaguzi huo licha ya figisu figisu zilizojitokeza, zilizosababisha baadhi ya wagombea wake kuenguliwa, huku akikiri kuwa baadhi yao walijichanganya katika mchakato wa ujazaji fomu za uteuzi.Ni kweli wapo waliofanya makosa mbalimbali katika ujazaji fomu, hatua iliyosababisha kukiuka kanuni, hatuwezi kumlaumu mtu yeyote kwa kuwa mengine yalitokana na uzembe wetu kutowapa elimu wagombea kabla ya kuzijaza fomu hizo, alisema Doyo.Alisisitiza kuwa pamoja na yote yaliyojitokeza, bado wao kama chama kinachoendelea kutafuta mtaji wa wanachama, hawaoni sababu za kutoshiriki uchaguzi huo, kama baadhi ya vyama vilivyofanya.Alidai kuwa vyama vilivyosusia uchaguzi huo, vimelewa madaraka na vinataka kuwanyima haki wananchi ambao ni wapiga kura wao. Katibu Mkuu wa AAFP, Rashid Rai, alisisitiza kushiriki katika uchaguzi huo.Alisema changamoto kubwa iliyojitokeza katika chama chake na kusababisha wagombea kuenguliwa ni kukiuka kanuni katika ujazaji fomu.Pamoja na hayo bado tutashiriki katika uchaguzi huu, kwa kuwa bado tunao wagombea katika baadhi ya maeneo nchini, kwetu hata tukipata mtaa mmoja ni ushindi wa zaidi ya asilimia hamsini, haijalishi wenzetu wameshinda viti vingapi, alisisitiza Rai.Uchaguzi huo wa Serikali za Mitaa utahitimishwa Novemba 24 kwa wananchi kupiga kura kuwachagua viongozi wanaowataka.  <topic>: KITAIFA 